Document ID: 32008D0825

KOMISSION PÄÄTÖS,
tehty 23 päivänä lokakuuta 2008,
päätöksen 2006/241/EY muuttamisesta siltä osin kuin on kyse tiettyjen ihmisravinnoksi tarkoitettujen etanalajien tuonnista Madagaskarilta
(tiedoksiannettu numerolla K(2008) 6083)
(ETA:n kannalta merkityksellinen teksti)
(2008/825/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (1) ja erityisesti sen 22 artiklan 6 kohdan,
sekä katsoo seuraavaa:
(1)
Eräitä Madagaskarilta peräisin olevia muita eläinperäisiä tuotteita kuin kalastustuotteita koskevista suojatoimenpiteistä 24 päivänä maaliskuuta 2006 tehdyssä komission päätöksessä 2006/241/EY (2) kielletään Madagaskarilta peräisin olevien muiden eläintuotteiden kuin kalastustuotteiden tuonti.
(2)
Madagaskarilla tehtiin maaliskuussa 2007 yhteisön tarkastus tarkoituksena arvioida kansanterveyttä koskevaa valvontaa ja kalastustuotteiden tuotantoedellytyksiä kyseisessä kolmannessa maassa. Tarkastuksen tuloksista ja Madagaskarin toimittamista seurantatiedoista ilmenee, että kyseinen maa antaa riittävät takeet, jotta sieltä voidaan tuoda yhteisöön myös tiettyjä etanalajeja ihmisravinnoksi.
(3)
Päätöstä 2006/241/EY olisi sen vuoksi muutettava.
(4)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2006/241/EY seuraavasti:
1)
Korvataan 1 artikla seuraavasti:
”1 artikla
Tätä päätöstä sovelletaan Madagaskarilta peräisin oleviin muihin eläinperäisiin tuotteisiin kuin kalastustuotteisiin ja etanoihin.”
2)
Lisätään 1 a artikla seuraavasti:
”1 a artikla
Tässä päätöksessä ’etanoilla’ tarkoitetaan lajeihin Helix pomatia Linné, Helix aspersa Muller, Helix lucorum ja heimon Achatinidae lajeihin kuuluvia jäähdytettyjä, jäädytettyjä, kuorittuja, keitettyjä, valmistettuja tai säilöttyjä maakotiloita.”
2 artikla
Tämä päätös on osoitettu kaikille jäsenvaltioille.
Tehty Brysselissä 23 päivänä lokakuuta 2008.

Labels: 3
18
6